Oʻzbekiston Respublikasi milliy investitsiya jamgʻarmasi faoliyatini yanada takomillashtirish chora-tadbirlari toʻgʻrisida
(resolution, 2026-04-21)

Oʻzbekiston Respublikasi milliy investitsiya jamgʻarmasi faoliyatini yanada takomillashtirish orqali uning aksiyalarini mahalliy va xalqaro fond birjalarida birlamchi joylashtirishga puxta tayyorgarlik koʻrish va Jamgʻarmaning investitsion jozibadorligini oshirish maqsadida qaror qilaman: 1. Iqtisodiyot va moliya vazirligi, Davlat aktivlarini boshqarish agentligining quyidagi takliflariga rozilik berilsin: (a) Oʻzbekiston Respublikasi milliy investitsiya jamgʻarmasiga (keyingi oʻrinlarda — Jamgʻarma) tegishli: (i) “Uzbekistan Airports” AJ, “Biznesni rivojlantirish banki” ATB va “Mikrokreditbank” ATBning aksiyalari Jamgʻarmaning ustav kapitalidagi davlat ulushini kamaytirish hisobiga Iqtisodiyot va moliya vazirligiga; (ii) “Oʻzbekiston pochtasi” AJning aksiyalari Jamgʻarmaning ustav kapitalidagi davlat ulushini kamaytirish hisobiga Davlat aktivlarini boshqarish agentligiga; (b) “Oʻzsanoatqurilishbank” ATBning Tiklanish va taraqqiyot jamgʻarmasiga tegishli 30 foiz aksiya ulushi keyinchalik Jamgʻarmaga oʻtkazish uchun Iqtisodiyot va moliya vazirligiga; (v) “Oʻzbekgidroenergo” AJning 20 foiz, “Oʻzbekinvest” AJning 10 foiz va “Temiryoʻlinfratuzilma” AJning 15 foiz aksiya ulushlarini qoʻshimcha ravishda Jamgʻarmaga oʻtkazish. 2. Quyidagilar: (a) Tiklanish va taraqqiyot jamgʻarmasi (Sh. Vafayev) “Oʻzsanoatqurilishbank” ATBning Tiklanish va taraqqiyot jamgʻarmasiga tegishli 30 foiz aksiya ulushi; (b) Davlat aktivlarini boshqarish agentligi (A. Ortiqov) “Oʻzbekinvest” AJning 10 foiz aksiya ulushi; (v) “Oʻzbekiston temir yoʻllari” AJ (Z. Narzullayev) ustav kapitalidagi davlat ulushini kamaytirish hisobiga “Temiryoʻlinfratuzilma” AJning 15 foiz aksiya ulushi Iqtisodiyot va moliya vazirligiga ikki hafta muddatda oʻtkazilishini taʼminlasin. 3. Iqtisodiyot va moliya vazirligi (J. Qoʻchqorov) bir oy muddatda “Agrobank” ATB hamda Iqtisodiyot va moliya vazirligiga tegishli davlat ulushi mavjud boshqa tijorat banklarining aksiyalari ulushi Tiklanish va taraqqiyot jamgʻarmasiga mazkur qarorning 2-bandi “a” kichik bandida keltirilgan aksiyalar ulushiga teng qiymatda oʻtkazilishini taʼminlasin. 4. Belgilab qoʻyilsinki, Jamgʻarmaning investitsiya portfelidagi korxonalar va tijorat banklarining ustav kapitalida davlat ulushi oshirilgan taqdirda, shuningdek, xalqaro moliya institutlarining konvertatsiya qilinadigan kredit liniyalarini konvertatsiya qilish natijasida ularning ulushi oshganda, Jamgʻarmaga uning ulushini saqlab qolish uchun davlat ulushidan aksiyalar mutanosib ravishda oʻtkaziladi. 5. Oʻzbekiston Respublikasi milliy investitsiya jamgʻarmasi aksiyalarini birlamchi ommaviy savdoga chiqarish ishlarini muvofiqlashtiruvchi ishchi guruh 1-ilovaga muvofiq tarkibda tashkil etilsin. 6. Quyidagilar: (a) Iqtisodiyot va moliya vazirligi Davlat aktivlarini boshqarish agentligi va Soliq qoʻmitasi bilan birgalikda ikki oy muddatda Jamgʻarmaning dividendlar tarzidagi daromadlarini dividend soligʻidan ozod etish yuzasidan Oʻzbekiston Respublikasi Soliq kodeksiga oʻzgartirish kiritish; (b) Istiqbolli loyihalar milliy agentligi Iqtisodiyot va moliya vazirligi bilan birgalikda uch oy muddatda Oʻzbekiston Respublikasining “Investitsiya va pay fondlari toʻgʻrisida”gi Qonuni hamda “Qimmatli qogʻozlar bozori toʻgʻrisida”gi Qonuniga ishonchli boshqaruvchiga ruxsat etilgan amaliyotlarni kengaytirishni nazarda tutuvchi oʻzgartirish va qoʻshimchalar kiritish toʻgʻrisidagi takliflarni Vazirlar Mahkamasiga kiritsin. 7. Oʻzbekiston Respublikasi Prezidentining hamda Oʻzbekiston Respublikasi Hukumatining ayrim qarorlariga 2-ilovaga muvofiq oʻzgartirish va qoʻshimchalar kiritilsin. 8. Mazkur qarorning ijrosini nazorat qilish Bosh vazir oʻrinbosari J.A. Qoʻchqorov zimmasiga yuklansin. 2. Oʻzbekiston Respublikasi Prezidentining 2023-yil 31-iyuldagi “Oʻzsanoatqurilishbank” aksiyadorlik tijorat bankining moliyaviy barqarorligini mustahkamlash va xususiylashtirishni jadallashtirishga oid qoʻshimcha chora-tadbirlar toʻgʻrisida”gi PQ-253-son qarorining 2-bandi “g” kichik bandi oʻz kuchini yoʻqotgan deb hisoblansin. 3. Oʻzbekiston Respublikasi Prezidentining 2024-yil 27-avgustdagi “Oʻzbekiston Respublikasi milliy investitsiya jamgʻarmasini tashkil etish toʻgʻrisida”gi PQ-303-son qaroriga ilova quyidagi tahrirda bayon etilsin: 4. Vazirlar Mahkamasining 2014-yil 20-avgustdagi “Qimmatli qogʻozlarni muomalaga kiritish kvotalari va tartibi toʻgʻrisidagi Nizomni tasdiqlash haqida”gi 239-son qarorga ilovaning 22-bandi quyidagi mazmundagi xatboshi bilan toʻldirilsin: “Bunda Oʻzbekiston Respublikasi Prezidentining qarorlariga asosan xalqaro va mahalliy fond bozorida aksiyalarining birlamchi (IPO) va (yoki) ikkilamchi (SPO) ommaviy taklifi oʻtkaziladigan davlat ishtirokidagi korxonalarga mazkur bandda belgilangan tartib tatbiq etilmaydi”.